Chester Missing: pret en politiek in een pakkie | Netwerk24
Deur AJ Opperman 03 April 2019 11:00
Met sy produksie Puppet Guy skep die komediant en buikspreker Conrad Koch die geleentheid om oor Suid-Afrika en homself te bepeins terwyl sy pop Chester Missing met vrye teuels politieke en sosiale kommentaar lewer.
Puppet Guy word tot 14 April in Pieter Toerien se Studioteater by Montecasino in Fourways, Johannesburg, aangebied.
Tog fokus Koch, wat verskillende karakters in Puppet Guy vertolk, baie meer op pret as hardebaard-onderwerpe.
"Tegnies gesproke voer ek eintlik 'n gesprek met myself," sê Koch.
"Ja, sake soos staatskaping, Eskom en die komende verkiesing is deel van die materiaal, maar ek fokus veral op prettige inhoud. 'n Vertoning kan maklik oornag verander, afhangende van wat in die nuus gebeur, maar ek dink 'n mens het nodig om in ons land ook oor goed te praat wat 'n mens gelukkig maak en geniet."
Die ander karakters wat Koch vertolk, is Hilton, die dansende volstruis van vere en 'n pantoffel, en DJ Hoodie.
Dan tree die gehoorlede ook op wanneer Koch hulle pols.
"Die gehoor geniet die deelname, veral wanneer dit kom by die Snapchat-insetsel waar die betrokke gehoorlid in 'n digitale pop verander. Dit is iets wat in die oomblik snaaks is. Daarom verskil elke vertoning, want die helfte bestaan uit improvisasie. Met die Snapschat-insetsel gebruik ek 'n buikspreekmasker wat die deelnemer na 'n honger leeu laat lyk."
Dieselfde produksie is ook al in Kanada en in Australië opgevoer.
"In Suid-Afrika is daar sekere nuanses wat ek nie in ander lande sal kan insluit nie, maar ek fokus in ander lande op hul politieke landskap. Ek geniet dit om dié konsert aan te bied, want jy kry die geleentheid om vanuit jou politieke posisie kommentaar op 'n gemeenskap te lewer."
Skakel ook Sondae om 19:30 op eNCA (DStv-kanaal 403) in vir die program Almost News with Chester Missing.